## Odluka Agencije za elektoničke medije klasa: 612-12/11-01/0081, urbroj: 567-02-11-07 od 3. studenoga 2011.

### NN 126/2011 (9.11.2011.), Odluka Agencije za elektoničke medije klasa: 612-12/11-01/0081, urbroj: 567-02-11-07 od 3. studenoga 2011.

AGENCIJA ZA ELEKTRONIČKE MEDIJE

2553

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Olga Ramljak, Ljubomir Stefanović i Marija Udiljak kao članovi Vijeća, u postupku nadzora nad radom nakladnika – KAPITAL NET d.o.o., Zagreb, na temelju članka 76. stavka 1. točke 2. Zakona o elektroničkim medijima (»Narodne novine« broj 153/09 i 84/11) na 76-11 sjednici održanoj 26. listopada 2011., donijelo je sljedeću

ODLUKU

I. Privremeno, na rok od petnaest (15) dana, oduzima se koncesija za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske nakladniku televizije – trgovačkom društvu KAPITAL NET d.o.o., Zagreb, OIB: 36575412572.

II. Nalaže se nakladniku da u rok od petnaest (15) dana ispuni uvjete za obavljanje djelatnosti pružanja medijske usluge radija iz članka 22. stavak 2. Zakona o elektroničkim medijima koji se odnosi na posebne tehničke uvjete i podmiri naknadu za koncesiju u iznosu od 231.287,67 kn.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 61-10 sjednici održanoj 16. prosinca 2010., a na temelju provedenog Javnog natječaja broj 08/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D (»Narodne novine« broj 112/10) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske i trgovačkom društvu Kapital Net d.o.o., Zagreb. Koncesija je dana na rok od 15 godina.

Po donošenju odluke trgovačko društvo Kapital Net d.o.o., Zagreb obavio je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te Kapital Net d.o.o., Zagreb sklopili Ugovor o koncesiji za obavljanje djelatnosti televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske.

Dana 20. listopada 2011. kontinuiranim nadzorom nad radom nakladnika uočeno je da nakladnik Kapital Net d.o.o., Zagreb ne emitira program u zemaljskom emitiranju putem DVB-T-a, a utvrđeno je da sustav Agencije za elektroničke medije kojim se snimaju programi nakladnika radi bez tehničkih poteškoća.

Dana 20. listopada 2011. Agencija je primila dopis mrežnog operatora – trgovačkog društva Odašiljači i veze d.o.o., Zagreb, urbroj: 472359/DNK, kojim izvješćuju da je Uprava donijela odluku o prestanku s pružanjem usluge emitiranja programa nakladnika Kapital Net d.o.o., Zagreb zbog kršenja Ugovora sklopljenog između nakladnika Kapital Net d.o.o., Zagreb i Odašiljača i veza d.o.o., Zagreb.

Provjerama u petak, 21. listopada 2011. te u dane vikenda, 22. i 23. listopada 2011., utvrđeno je da se program nakladnika i nadalje ne emitira putem zemaljske DVB-T mreži.

Dana 24. listopada 2011. godine Agencija za elektroničke medije, sukladno članku 70. stavku 2. Zakona o elektroničkim medijima, dopisom, klasa: 612-12/11-01/0081, urbroj: 567-06/01-11-04 zatražila je očitovanje Hrvatske agencije za poštu i elektroničke komunikacije da li nakladnik Kapital Net d.o.o., Zagreb emitira svoj program na koncesijskom području sukladno tehničkim parametrima na temelju kojih mu je dana koncesija.

25. listopada 2011. godine, sukladno zaključku Vijeća za elektroničke medije, dopisom klasa: 612-12/11-01/0081, urbroj: 567-02-11-05 zatražilo se žurno očitovanje nakladnika vezano za neemitiranje programa unutar Multipleksa D, a što je utvrđeno kontinuiranim nadzorom nad radom nakladnika.

Očitovanje nakladnika Kapital Net d.o.o., Zagreb, zaprimljeno je 26. listopada 2011. godine i u njemu nakladnik ne osporava postojanje duga iz 2010. godine kada je eksperimentalno emitirao program unutar Multipleksa B te ističe da će u roku od 10-15 dana iznaći rješenje za postizanje dogovora o podmirenju duga unatoč teškoj gospodarskoj situaciji.

Člankom 75. stavkom 4. Zakona o elektroničkim medijima propisano je da se za koncesiju plaća naknadu u korist državnog proračuna Republike Hrvatske. Uvidom u Registar koncesija Ministarstva financija 26. listopada 2011. je utvrđeno da navedeni nakladnik nije platio koncesiju u iznosu od 231.287,67 kn, odnosno rate u iznosu od 112.500,00 kn koje su dospijevale: 1. srpnja 2011. i 1. listopada 2011.

Kako je na neosporan način utvrđeno da je nakladnik dulje od 48 sati ne ostvaruje koncesiju, a člankom 76. stavkom 1. točkom 2. Zakona o elektroničkim medijima propisano da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, to je Vijeće za elektroničke medije donijelo odluku o privremenom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-01/0081
Urbroj: 567-02-11-07
Zagreb, 3. studenoga 2011.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 126/2011-2553